सताक्षी गोल्डकपको तयारी पूरा
आयोजक सताक्षी स्पोर्टिङ क्लबले मंगलबारदेखि हुने दोस्रो सताक्षी गोल्डकप फुटबलको तयारी पूरा भएको जनाएको छ ।
दमक — आयोजक सताक्षी स्पोर्टिङ क्लबले मंगलबारदेखि हुने दोस्रो सताक्षी गोल्डकप फुटबलको तयारी पूरा भएको जनाएको छ ।खेलकुद एकेडेमी सञ्चालनार्थ रंगशाला निर्माणका लागि सताक्षी गोल्डकप सञ्चालन गर्न लागिएको आयोजक क्लबका अध्यक्ष रमेश लावतीले बताए । मंसिर ७ गतेसम्म सञ्चालन हुने गोल्डकपमा १० टिमको सहभागिता रहनेछ । अध्यक्ष लावतीका अनुसार स्वदेशी टिमहरू झापा ११, मनाङ–मस्र्याङ्दी, पोखरा–११, चर्च ब्वाइज युनाइटेड, रूपन्देही–११, मोरङ–११, आयोजक सतासी स्पोर्टिङ क्लब तथा विभागीय टिमहरू त्रिभुवन आर्मी र एपीएफले प्रतिस्पर्धा गर्नेछन् । त्यस्तै, मध्यप्रदेश (भारत) को डायमण्ड अफ फुटबल एकेडेमीले पनि सहभागिता जनाउने बताइएको छ । उद्घाटन खेलमा घरेलु टोली झापा–११ र पोखरा–११ बीच प्रतिस्पर्धा हुनेछ । प्रतियोगिताका सबै खेल शिवसताक्षी नगरपालिका ८ झिलझिलेस्थित गणेशमानसिंह अध्ययन प्रतिष्ठानको खेलमैदानमा सञ्चालन हुनेछ । आयोजकले यस वर्ष पुरस्कार राशिमा वृद्धि गरेको छ । प्रतियोगिताको विजेताले ५ लाख तथा उपविजेताले २ लाख ५० हजार रुपैयाँ प्राप्त गर्नेछन् । गत वर्ष भएको पहिलो संस्करणमा विजेताले ३ लाख र उपविजेताले १ लाख ५० हजार रुपैयाँ पाएका थिए ।प्रतियोगिताको म्यान अफ द सिरिजलाई ५० हजार र सर्वाधिक गोलकर्तालाई २५ हजार रुपैयाँ दिइनेछ । उत्कृष्ट मिडफिल्डर, फरवार्ड, डिफेन्डर र गोलकिपरलाई जनही २० हजार रुपैयाँ प्रदान गर्ने बताइएको छ । प्रत्येक दिनको म्यान अफ द म्याचलाई पनि १० हजार रुपैयाँ दिइने जनाइएको छ । प्रतियोगितामा ८१ लाख रुपैयाँ खर्च हुने अनुमान गरिएको छ ।